Ein internasjonal kvinnekamp

Etter eitt år med krig, ein haust med kvinneopprør i Iran og ein pandemi kor kvinnedominerte yrke har måtta dra lasset, er kvinnedagen viktigare enn nokon gong, også i eit internasjonalt perspektiv.

Krigen i Ukraina vart eit sjokk for heile Europa. Ukrainske kvinner og barn måtte over natta strøyma over grensa til nabolanda i flukt frå Russlands aggresjon.

Krig og konflikt skaper fleire utfordringar for kvinner. Overgrep og seksuell vald har vorte eit verkemiddel i krig som går utover kvinner. Sexslaveri, overgrep på flyktningmottak og vald i nære relasjonar er døme me ser altfor ofte. Kvinner på flukt har også ei lausare tilknyting til arbeidslivet, og blir sparka ut av arbeidslivet langt raskare enn menn når krigen også går utover økonomi.

Kvinneperspektivet og makt blir endå tydelegare i konfliktar som me har sett i Iran dei siste månadane.

Etter at iransk-kurdiske Mahsa Amini (22) døydde i varetekta til politiet i september, vekte det ein motstand hjå iranske kvinner som me sjeldan har sett tidlegare. Kvinner som står opp for retten til å ytra seg som dei vil, kle seg som dei vil og ha fridommen til å vera den ein vil, og dei gir seg ikkje.

Men demonstrasjonane har vorte møtte med kraftige reaksjonar frå det iranske regimet. Demonstrantar er drepne, fengsla, torturert og dømt til døden.

Iranske kvinner sin kamp for demokrati og menneskerettar er vondt og samtidig vakkert å sjå på. Kvinnene kjempar for rettferd og likeverd, med truslar om fengsel og langt verre hengjande over seg. Det er modige folk som treng så mykje støtte som det internasjonale samfunnet kan gi dei. Det skal me gi dei i dag, og kvar dag framover.

For at det ein dag skal bli slutt på at kvinner blir undertrykte i krig, pandemi og i demonstrasjonar.

Gratulerer med dagen!